24.11.2011	SYKE-2011-J-185	
	
Oikeusministeriö
PL 25
00023 Valtioneuvosto	
	
OM, lausuntopyyntö 4.11.2011
 7/021/2004

	
LAUSUNTO LUONNOKSESTA VALTIONEUVOSTON ASETUKSEKSI VESITALOUSASIOISTA 	

	

Suomen ympäristökeskus esittää luonnoksesta valtioneuvoston asetukseksi vesitalousasioista seuraavaa.

Asetusluonnos on kokonaisuudessaan erityisesti sen laajuuteen nähden hyvin valmisteltu ja kattava.

Hakemuksen sisältö (1 luku, 1§)

Kaikkia vesitaloushankkeita koskee velvollisuus olla selvillä hankkeen vaikutuksista luonnonoloihin ja ympäristöön. Asetuksen 1. luvun (Hakemusasiat) 1 §:n (Hakemuksen sisältö) kohtaan "Hakemuksessa on tarpeellisessa laajuudessa esitettävä:" esitetään lisättäväksi seuraavat selvitysvelvoitteet:

•	hankkeesta aiheutuvat vaikutukset luonnonoloihin ja ympäristöön
•	toimenpiteet haitallisten ympäristövaikutusten estämiseksi tai lieventämiseksi 

Kalastovaikutukset ovat vaikutuksia, joita olisi syytä käsitellä kaikissa vesitaloushankkeissa, vaikka merkittävän kalaston esiintyminen ei ehkä olisikaan todennäköistä. Kalastoon kohdistuvien mahdollisten haittojen aiheutumista ja niiden estämistä tai lieventämistä tulisikin aina käsitellä lupahakemuksessa ainakin yleisellä tasolla eikä tarpeen mukaan kuten 1 luvun 1 §:ssä on esitetty. Kohdassa "Hakemuksessa on lisäksi tarpeen mukaan esitettävä" esitetty velvoite "2) selvitys kalastosta ja kalastuksesta ja hankkeen vaikutuksista niihin" esitetään siirrettäväksi otsikon "Hakemuksessa on tarpeellisessa laajuudessa esitettävä" alle kohdaksi 13).

Asetusta koskevassa muistiossa (luonnos 4.11.2011) todetaan, että vesienhoidon huomioimiseksi riittää, kun vesilain 3 luvun 6 §:n 2 momentin mukaan hakijan tulee ottaa huomioon vesienhoitosuunnitelma hankkeen yleiselle edulle aiheutuvien hyötyjen ja menetysten arvioinnissa. 

Vesienhoitosuunnitelmien huomioonottamiseksi tulisi harkita sitä, että hakija edellytetään tarvittaessa selvittämään, miten hanke vaikuttaa vesienhoitosuunnitelmien tavoitteiden toteutumiseen ja suunnitelmissa esitettyjen toimenpiteiden toteuttamismahdollisuuksiin. Tällöin tulisi ottaa huomioon vesien tilan lisäksi hankkeen mahdolliset vaikutukset toimenpiteisiin, joilla tavoitteisiin pyritään. Lupaviranomaisen harkittavaksi jää, millaisissa tapauksissa lisäselvityksiä tulee esittää. Tämä tullee esille lähinnä tapauksissa, joissa arviointia ei tehdä YVA -menettelyn yhteydessä. 

Hakemuksen sisältöä koskevaan 1 §:n kohtaan "Hakemuksessa on lisäksi tarpeen mukaan esitettävä" tulisikin lisätä seuraava selvitysvelvoite: 

•	selvitys vaikutuksista vesienhoitosuunnitelmassa esitettyihin tavoitteisiin ja toimenpiteisiin

Vedenotto (1 luku, 2§)

Asetuksen 1. luvun 2 §:ään (Vedenotto) tulisi sisällyttää seuraavat selvitysvelvoitteet:
6)	Tarvittaessa on myös selvitettävä hankkeen vaikutukset pohjavesialueeseen liittyvien pintavesimuodostumien tilaan ja pohjavedestä riippuvaisten maaekosysteemien tilaan

7)	Tekopohjaveden ottamista koskevassa hakemuksessa on ilmoitettava imeytykseen käytettävän raakaveden lähde

Vedenottamon suoja-alue (1 luku, 3§)

Myönteisenä seikkana voidaan todeta, että asetusluonnokseen on sisällytetty pohjavedenottamon suojavyöhykkeen lisäksi myös pintavedenoton suojavyöhykkeestä säännös (1. luku 3 §). Nämä suojavyöhykkeet ovat tärkeitä vesipuitedirektiivin mukaisessa vesienhoidon järjestämisessä. Vesienhoitoasetuksen (1040/2006) 4.1 §:ssä kyseiset vedenottoalueet on määritetty erityisalueiksi, joita tulee käsitellä mm. vesienhoitosuunnitelmissa ja joista tulee raportoida EU:n komissiolle. 

Ojitussuunnitelman sisältö (3 luku, 25§) 

Asetuksen 3. luvun 25 §:ään (Ojitussuunnitelman sisältö) tulisi sisällyttää seuraava selvitysvelvoitteet:

14)	Selvitys ojituksen vaikutuksista tärkeään tai vedenhankintakäyttöön soveltuvaan pohjavesiesiintymään ja sen käyttöön

Ojitusta koskeva ilmoitus (4 luku, 30§)

Asetuksen 4. luvun 30 §:ään (Ojitusta koskeva ilmoitus) tulisi sisällyttää seuraava selvitysvelvoite:

5)	Selvitys ojitushankkeen vaikutusalueella olevista tärkeistä tai vedenhankintakäyttöön soveltuvista pohjavesiesiintymistä

Lausunnon valmisteluun tai kommentointiin ovat osallistuneet SYKEstä Erkki A. Järvinen, Janne Juvonen, Jukka Jormola, Kimmo Silvo, Antton Keto, Milla Mäenpää ja Markku Maunula 

Johtaja	Seppo Rekolainen

Johtava asiantuntija	Erkki A. Järvinen

TIEDOKSI: 	Vesikeskuksen yksiköt
	Ympäristötehokkuusyksikkö